वेस्ट इंडीज की पूरी टीम 204 पर ढेर  
भारत और वेस्टइंडीज के बीच खेले जा रहे तीसरे और अंतिम क्रिकेट टेस्ट के दूसरे दिन वेस्ट इंडीज की पूरी टीम 204 रनों पर आउट हो गई।
इशांत शर्मा के पांच विकेट की बदौलत भारत ने तीसरे और अंतिम क्रिकेट टेस्ट के दूसरे दिन चाय तक वेस्टइंडीज को पहली पारी में 204 रन पर ढेर कर दिया।  इशांत ने श्रृंखला में अपना बेजोड़ प्रदर्शन जारी रखते हुए 77 रन देकर पांच विकेट चटकाए जिससे वेस्टइंडीज की टीम कार्लटन बा (60) और डेरेन ब्रावो (50) के अर्धशतकों के बावजूद बड़ा स्कोर खड़ा नहीं कर पाई।  प्रवीण कुमार और हरभजन सिंह ने इशांत का अच्छा साथ निभाते हुए क्रमश: 22 और 26 रन देकर दो-दो विकेट चटकाए।  वेस्टइंडीज की स्थिति और खराब हो सकती थी लेकिन बा ने ब्रावो (50) के साथ छठे विकेट के लिए 59 और कप्तान डेरेन सैमी (20) के साथ सातवें विकेट के लिए 41 रन जोड़कर टीम का स्कोर 200 रन के पार पहुंचाने में अहम भूमिका निभाई। बा ने 79 गेंद की अपनी पारी में छह चौके और एक छक्का जड़ा।  बारिश के कारण कल सिर्फ 31.1 ओवर का ही खेल हो पाया था और मैदान गीला होने के कारण दूसरे दिन का खेल भी लगभग एक घंटे देर से शुरू हुआ। आज भी सुबह के सत्र में भारतीय गेंदबाज छाये रहे जिन्होंने 23.5 ओवर में 53 रन देकर वेस्टइंडीज के दो बल्लेबाजों को पवेलियन की राह दिखाई। दूसरे सत्र में हालांकि मेजबान टीम के बल्लेबाजों ने आक्रामक रुख अख्तियार किया लेकिन टीम ने 21.3 ओवर में 76 जोड़कर पांच विकेट गंवा दिए।  आज सुबह तीन विकेट पर 75 रन से आगे खेलने उतरे मेजबान टीम के बल्लेबाजों ब्रावो और शिवनरायण चंद्रपाल ने शुरू के ओवरों में विकेट बचाने को तरजीह दी। चंद्रपाल हालांकि अधिक देर नहीं टिक सके और दो साल से भी अधिक समय बाद टेस्ट क्रिकेट में वापसी कर रहे मुनाफ पटेल का शिकार बने। लगातार आफ स्टंप के थोड़ी बाहर गेंदबाजी करके बल्लेबाजों को परेशान कर रहे मुनाफ की शार्ट गेंद से छेड़छाड़ करने की कोशिश में चंद्रपाल विकेटकीपर कप्तान महेंद्र सिंह धोनी को आसान कैच दे बैठे। वह अपने कल के 17 रन के स्कोर में आज छह रन ही जोड़ पाए। उन्होंने 59 गेंद की अपनी पारी में सिर्फ एक चौका लगाया। चंद्रपाल के आउट होने पर क्रीज पर उतरे मर्लन सैमुअल्स (09) ने मुनाफ पर दो चौके लगाए लेकिन वह प्रवीण की गेंद को विकेटों पर खेल गये। इस बल्लेबाज ने आफ स्टंप से अंदर ओर आती गेंद पर बेहद ढीला शाट खेला और टीम इंडिया को अपना विकेट तोहफे में दिया।  ब्रिजटाउन में दूसरे टेस्ट में वेस्टइंडीज को हार से बचाने में अहम भूमिका निभाने वाले ब्रावो और बा ने इसके बाद लंच तक मेजबान टीम को और झटके नहीं लगने दिए। बा ने इस दौरान हरभजन सिंह की गेंद को स्लाग स्वीप करते हुए स्क्वायर लेग क्षेत्र से छह रन के लिए भी भेजा। लंच के बाद दूसरे ओवर में ही ब्रावो ने इशांत पर लगातार दो चौके जड़ने के बाद अगली गेंद पर एक रन के साथ 130 गेंद में अपना छठा टेस्ट अर्धशतक पूरा किया। ब्रावो को इशांत के अगले ओवर में जीवनदान मिला जब द्रविड़ पहली स्लिप में नीचा कैच लपकने में नाकाम रहे। बायें हाथ का यह बल्लेबाज हालांकि इस जीवनदान का फायदा नहीं उठा पाया और एक गेंद बाद विकेट के पीछे धोनी को कैच थमाकर पवेलियन लौट गया। उन्होंने 134 गेंद की अपनी पारी में आठ चौके लगाए।  बा ने इस बीच आक्रामक तेवर अपनाये। उन्होंने मुनाफ पर तीन चौके जड़ने के बाद इशांत की गेंद को मिडविकेट क्षेत्र से चार रन के लिए भेजकर सिर्फ 52 गेंद में अर्धशतक पूरा किया। बा को कप्तान सैमी के रूप में अच्छा सहयोगी मिला। सैमी ने मुनाफ की गेंद पर चौका जड़ने के बाद इशांत पर दो चौके और एक छक्का मारा। वह हालांकि हरभजन की गेंद पर फारवर्ड शार्ट लेग पर अभिनव मुकुंद को आसान कैच दे बैठे।  हरभजन ने अगले ओवर में बा को भी पवेलियन भेज दिया जो इस आफ स्पिनर की आफ स्टंप पर गिरकर अंदर की ओर आती गेंद को कट करने की कोशिश में चूककर बोल्ड हो गए।  बारिश ने इसके बाद कुछ देर के लिए खलल डाला लेकिन दोबारा खेल शुरू होने पर इशांत ने फिडेल एडवर्डस (03) और देवेंद्र बीशू (00) को बोल्ड करके वेस्टइंडीज की पारी का अंत कर दिया।